
Parlamentul  României

Camera  Deputaţilor

Comisia pentru industrii si servicii






                 Bucureşti, 29.11.2011





                                         

          Nr.23/384/2011
AVIZ
asupra propunerii legislative pentru completarea art.58 din Ordonanţa de urgenţă a Guvernului nr.50/2010 privind contractele de credit pentru consumatori


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei pentru buget, finanţe şi bănci, cu propunerea legislativă pentru completarea art.58 din Ordonanţa de urgenţă a Guvernului nr.50/2010 privind contractele de credit pentru consumatori, transmisă cu adresa nr. P.l.x. 636 din 16 noiembrie 2011, înregistrată sub nr.23/384 din 17 noiembrie 2011.


Consiliul Legislativ, cu avizul nr.586/24.05.2011, avizează favorabil propunerea legislativă cu observaţii şi propuneri.



Guvernul României nu a transmis un punct de vedere asupra propunerii legislative.



Senatul, în  şedinţa din 9 noiembrie 2011, a respins propunerea legislativă.



Propunerea legislativă are ca obiect de reglementare completarea articolului 58 din Ordonanţa de urgenţă a Guvernului nr.50/2010, în sensul imposibilităţii retragerii din contractul de credit în 14 zile calendaristice, pentru contractele de leasing pentru autovehicule, calculatoare şi electrocasnice noi. Dacă produsul este returnat să fie plătită o taxă de 10% din valoarea de catalog a acestuia.



Examinarea propunerii legislative a avut loc în şedinţa comisiei din data de 29 noiembrie 2011.

În urma dezbaterilor, membrii comisiei au hotărât, în unanimitate, avizarea negativă a propunerii legislative, deoarece, conform art.83 din Ordonanţa de urgenţă a Guvernului nr.50/2010, rambursarea anticipată nu se efectuează decât după 12 luni de la data încheierii contractului.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

